KYK VIDEO: Groot steun vir polisievrou na rigtinggewende wen - Solidariteit WêreldSolidariteit Wêreld
Tuis › Nuuskantoor › KYK VIDEO: Groot steun vir polisievrou na rigtinggewende wen
KYK VIDEO: Groot steun vir polisievrou na rigtinggewende wen
In Bellville, Kaapstad
Die emosies het vlak gelê toe generaal-majoor Renee Fick ná haar oorwinning teen die SAPD dankie gesê het vir die ondersteuning wat sy die afgelope elf maande ontvang het.
"Ek wil net vandag vir julle as polisiebeamptes in die oë kyk en baie dankie sê vir jul steun en liefde tydens hierdie ongelooflike moeilike jaar. 'n Mens dink eenvoudig nie dat iets van hierdie aard ooit met jou kan gebeur nie," het Fick gesê.
Dit kom nadat geregtigheid geseëvier het ná Fick se onregmatige afdanking in 2018. Sy is na 39 jaar se getroue diens summier afgedank. Solidariteit het aangekondig dat Fick, na 'n geveg van byna 'n jaar teen haar onregmatige afdanking in haar pos by die SAPD, mag terugkeer en terugwerkend vergoed moet word.
"Die steun wat Fick ontvang het, wys die kameraadskap onder polisielede en dit is merkwaardig hoe hulle vir mekaar opstaan en ondersteun. Hierdie lojale dienaars van die diens is werklike helde en die polisiediens kan net baat met hulle daar," het Francois Redelinghuys, woordvoerder van Solidariteit gesê.
Dit volg nadat die provinsiale kommisaris haar in 2017 vals van pligsversuim beskuldig het en aan haar 'n skriftelike waarskuwing uitgereik het. Fick het egter besluit om, binne haar regte, nie die vals klag teen haar te onderteken nie, waarna die kommisaris dissiplinêre aksie teen haar geloods en haar summier afgedank het.